
[bookmark: _GoBack]Pirma pamokėlė apie vienarūšių sakinio dalių skyrybą
Taigi pradedame nuo vienarūšių sakinių dalių. Iš mokyklos laikų prisimename, kad vienarūšėmis sakinio dalimis vadinamos tos sakinio dalys, kuriomis sakinyje išskaičiuojami vienos rūšies veiksmų, daiktų, jų požymių ir įvairių aplinkybių pavadinimai, kitaip pasakius, vienodą paskirtį sakinyje turinčios ir į tą patį klausimą atsakančios sakinio dalys. Pagrindiniai požymiai – sintaksinis ir prasminis lygiavertiškumas.
Pirma šios dienos taisyklė: vienarūšės išvardijamosios sakinio dalys (ir jų grupės, žr. 3 ir 4 pvz.) be jungtukų yra atskiriamos kableliais, pvz.: Meilė, širdgėla, neviltis geso pamažu. Pievoje žydėjo raudonos, geltonos, žydros gėlės. Personažas myli ir nekenčia, tiki ir nusivilia, išgyvena emocines krizes ir dvasinius sukrėtimus. Gali norėti arba nenorėti, pasirinkti arba nepasirinkti.
Antra taisyklė: greta pavartoti artimos reikšmės ar kartojamieji žodžiai skiriami kableliu, jei suprantami kaip vienarūšės sakinio dalys, arba neskiriami, jei laikomi samplaikomis, pvz.: Sprogsta(,) skleidžiasi alyvų žiedai. Giliai(,) giliai į sąmonę įstrigo man tie žodžiai. Žodžiu, galima skirti arba neskirti.
Klausimas. Ar vientisas momento ar trukmės, erdvės, svorio ir pan. kiekio nusakymas atitinkamais matų vienetais rašomas neskiriant ar skiriant? Pavyzdžiui, šiame sakinyje, regis, nereikia kablelių: Jie lede išbuvo šešiasdešimt tris valandas trisdešimt vieną minutę dvidešimt vieną sekundę. 
Atsakymas. Taip, kabelių nereikia. Daugiau pavyzdžių: Pirmas požeminis smūgis buvo užfiksuotas dešimtą valandą 25 minutės 35 sekundės. Per savaitę mokiniai sunešė toną tris šimtus kilogramų penkis šimtus gramų perdirbamų atliekų. Beje, kableliais neatskiriami du greta einantys žodžiai, kuriais nusakomas ko nors apytikslis kiekis, pvz.: Po dviejų trijų dienų reikės karaliui į karą eiti.
Klausimas. Ar šiame sakinyje žodeliai kur kiek yra samplaika? Laiške apibūdinama, kur kiek buvę gyventojų, kartais pateikta užuominų apie istorinius faktus.
Atsakymas. Panašūs į artimos reikšmės žodžius gali būti šalutinių dėmenų jungiamieji žodžiai, pasakyti vientisa intonacija. Nors jų reikšmės skiriasi, bet jie turi sakiniui aktualaus bendrumo ir laikytini samplaika. Kai šalutinio dėmens mintis pratęsiama išvardijimu kitais šalutiniais sakiniais ir jungiamieji žodžiai intonaciškai atribojami, juos labiau tinka atskirti kaip vienarūšes sakinio dalis, plg.: Laiške apibūdinama, kur, kiek buvę gyventojų, kokia veikla jie užsiėmė, kada ėmė keltis į kitas vietas, kartais pateikta užuominų apie istorinius faktus.

2 pamokėlė apie vienarūšių sakinio dalių skyrybą
Kaip jau žinome, pagrindiniai vienarūšių sakinio dalių požymiai – sintaksinis ir prasminis lygiavertiškumas. Visada turi išvardijimo intonaciją ir yra kableliais atskiriami vieno pagrindo požymius nurodantys derinamieji pažyminiai, pvz.: Diena išaušo nešalta, apsiniaukusi, darganota. „Vieno pagrindo“ ‒ šiuo atveju reiškia, kad ir žodis „nešalta“, ir „apsiniaukusi“, ir „darganota“ kalba apie tą patį – koks tos dienos oras. Bet sakinyje gali būti ir du trys pažyminiai, kurie nurodo ne vieno pagrindo požymius. Tada galima skirti kableliais arba ne. Labiausiai šiuo atveju skyryba priklauso nuo to, kiek skirtingus požymius nusako pažyminiai ir kokia intonacija jie sakomi. 
Pirma šios dienos taisyklė: ne vieno pagrindo požymius nurodantys a) derinamieji pažyminiai ar priedėliai prieš pažymimąjį žodį, b) nederinamieji pažyminiai po pažymimojo žodžio rašančiojo gali būti laikomi lygiaverčiais, pasakomi išvardijamąja intonacija ir atskiriami kableliais, pvz.: 
 a) Antroje namo pusėje buvo mažas(,) pakopomis išdėstytas parkas. Politikai pasiryžę tęsti svarbių(,) šalies energetinę nepriklausomybę stiprinančių planų įgyvendinimą. Šią kalbos sritį daugiausiai tyrė akademikas(,) habilituotas daktaras(,) profesorius Zigmas Zinkevičius. Parodoje išsiskiria dailininkų(,) metalo plastikos profesionalų darbai. b) Tarp jo dirbinių – ir dekoratyvios verpstės iš juodmedžio(,) su pritvirtintomis kaulo roželėmis bei žiedais, taip pat mažyčiai kėgliai, telpantys gilėje. Klevų rūšį be vešlios lapijos (,) su negausių šaknų tinklu (,) rausvais, dekoratyviniais lapais pamėgo daugelio miestų apželdintojai. Taigi čia kableliai gali būti, gali ir nebūti. 
Klausimas. Kodėl nereikia kablelių sakiniuose Jauni dėmėtieji elniai sunkiai išgyvena sniegingą žiemą su atlydžiais ir Plaukuoti naktiniai drugiai man kėlė pasišlykštėjimą? 
Atsakymas. Todėl, kad yra nusakomi labai skirtingi, ne vieno pagrindo požymiai. Pvz., „Jauni“ nusako amžių, o „dėmėtieji“ išvaizdą. 
Klausimas.  Štai sakinys: Nekomerciniai, kultūriniai projektai turi turėti arba pakankmai gerbėjų, arba rėmėjų. Kodėl po žodžio „nekomerciniai“ yra kablelis? Juk  nusakomi ne vieno pagrindo požymiai ‒ „nekomerciniai“ ir „kultūriniai“ aprašo skirtingus dalykus. 
Atsakymas. Taip, čia kablelis gali būti, gali ne. Bet vienarūšėmis gali virsti ir ne to paties sintaksinio ryšio sakinio dalys, jei jos kalbėtojui savo turiniu yra vienodai svarbios bendrosios sakinio dalies atžvilgiu ir pasakomos išvardijamąja intonacija. Kai kada išvardijamąja intonacija yra pasakomos visai skirtingos sakinio dalys, pvz.: Man reikia jų visų, čia ir dabar. Bet, žinoma, gali būti ir taip: Man reikia jų visų čia ir dabar. Viskas priklauso nuo akcentavimo, nuo intonacijos.
Priedėlis – daiktavardžiu reiškiamas ir bent linksniu derinamas pažyminys. Priedėliu pasakome papildomą, antraeilį daikto pavadinimą, pvz.: Pamačiau Giedriaus pusseserę Aistę. – Pamačiau Aistę, Giedriaus pusseserę. Čia žodis pusseserė yra priedėlis.

Taisyklė: vienarūšės sakinio dalys be jungtukų, susijusios ne išvardijamaisiais, o priešinimo, priežasties, sąlygos ir panašiais santykiais, atskiriamos brūkšniais, pvz.: Jis bus ne kunigas – daktaras ar inžinierius. Buvo geras žmogus – priėmė pagyventi vargstantį kolegą. Nepriklausomieji valdybos nariai negali būti nei savivaldybės, nei įmonės darbuotojai, tačiau turi būti kompetentingi – turėti žinių, susijusių su bendrovės veiklos sritimi.
Klausimas. Yra štai toks sakinys: Mūsų bendruomenė keičiasi, darosi vis atviresnė. Bet juk gali būti ir taip: Mūsų bendruomenė keičiasi ‒ darosi vis atviresnė. Kaip atskirti, kada reikia kablelio, kada brūkšnio?
Atsakymas. Čia gali būti ir taip, ir taip. Kai santykiai tarp vienarūšių sakinio dalių gali būti suprantami ir kaip išvardijamieji, ir kaip papildymo, priežasties ar kiti panašūs, galima pasirinkti skirti atitinkamai kableliu arba brūkšniu, pagal tai, kokį santykį norima stipriau parodyti, ką labiau akcentuoti. Šiuo atveju pirmame sakiny su kableliu bus ryškesnis išvardijimas, o antru atveju su brūkšniu ‒ paaiškinimas, papildymas. Iš tikro, kai kurios brūkšniu atskiriamos vienarūšės sakinio dalys labai panašios į aiškinamąsias sakinio dalis, pvz.: Mūsų bendruomenė keičiasi ‒ darosi vis atviresnė. Mamytė buvo labai jautri ‒ jaudindavosi dėl vaikų bėdų.

Vienarūšės sakinio dalys gali būti sujungtos pavieniais ir poriniais bei kartojamaisiais jungtukais, taip pat reikšminiais žodžiais ‒ prieveiksmiais, įvardžiais (jungiamaisiais žodžiais).
Taisyklė: vienarūšės sakinio dalys, sujungtos jungtukais ar kitais jungiamaisiais žodžiais: a) pavieniais o, bet, tačiau, tik(tai), todėl, tad, taigi ir kt., b) poriniais nors (ir) ... bet, kad ir ... bet, jei(gu) ne ... tai, ne tiek ... kiek, ne tik ... bet ir, kaip ... taip (ir) ir kt., c) kartojamaisiais ir ... ir, nei ... nei, ar ... ar, arba ... arba, čia ... čia, tai ... tai, tiek ... tiek ir kt., yra atskiriamos kableliais.
Pavyzdžiai: a) Visi įvykiai prasideda viduje, o ne išorėje. Slopinanti tyla apgaubė Šilėnų kaimą po tos giedros, bet neramios pavasario dienos. Jau nebegalėjo matyti visumos, tiktai atskiras dalis. b) Krosnis nors dar nauja, bet jau suskilusi. Raitelių būrys prijojo nors ir miškingus, bet tankiai gyvenamus plotus. Kaip statė, taip ir stato, kaip niokojo gamtą, taip ir niokoja. c) Ir laukais, ir šilu bėgo vasara gėlėta. Kitą savaitę dirbsime ar pas jį, ar pas jo brolį. Gyventojų užimtumą lemia tiek žemės ūkis, tiek ir kita veikla.
Nekartojamaisiais sujungiamaisiais jungtukais ir, bei, ar, arba, nei sujungtos vienarūšės sakinio dalys neskiriamos, pvz.: Išskirtinis trio bruožas ‒ puikus ansamblio bei muzikos stilistikos pojūtis. Beje, dabar dažnai viešuose tekstuose galima pamatyti dedamą kablelį prieš bei. Gal dėl to, kad į bet panašus? Nereikia.
Klausimas. Ar šiame sakinyje nereikia kablelio prieš antrąjį arba?  Juk čia pasikartoja jungtukas. Vaisių reikia išskirstyti skiltelėmis arba supjaustyti plonais griežinėliais arba norimo dydžio gabaliukais. 
Atsakymas. Nereikia painioti pasikartojančių jungtukų su skirtingas sakinio dalis jungiančiais tais pačiais jungtukais. Kaip vienarūšiai šiame sakinyje sujungti tariniai pirmuoju jungtuku ir būdo aplinkybės antruoju jungtuku. 

Apie kitus atvejus – kitą antradienį. 

Taisyklė: vienarūšė sakinio dalis, a) pavartota su ją pabrėžiančiais ar kokį kitą papildomą santykį parodančiais žodžiais ypač, net; jei ne, (lygiai, panašiai) kaip ir, kartu ir; pirmiausia, labiausiai ir pan., b) taip pat neigiamos priešpriešos santykio vienarūšė sakinio dalis be jungiamojo žodžio gali būti pasakoma priduriamai ir išskiriama, pvz.: a) Ramesnę popietę, pavakariais, ypač prieš rytą(,) upelio vagą užguldavo tirštas rūkas.. Studentai, kartu ir dėstytojai(,) tokia tvarka nebuvo patenkinti. b) Juk spalį, ne rugsėjį(,) buvo numatyta darbų pabaiga. Kiemuose, ne gatvėje(,) tenka slidinėti vos tik pašalus – gatves pabarsto.
Čia jau kai kas naujo! Iki šiol 4-iose pamokėlėse aiškinomės, kada vienarūšes sakinio dalis viena nuo kitos atskirti kableliu, kada ne ir pan. O dabar štai taisyklė, kuri aiškina, kada vienarūšes sakinio dalis galima ne atskirti iš vienos pusės, o išskirti iš abiejų pusių. Čia vienarūšės sakinio dalys labai priartėja prie aiškinamųjų sakinio dalių. 
Gal bus aiškiau taip dar paaiškinus. Kableliu atskiriamų vienarūšių sakinio dalių išvardijamasis pobūdis gali turėti papildymo, pabrėžimo, sugretinimo ar kitokių santykių atspalvių. Tokius papildomos reikšmės santykius paprastai parodo prie antros (ar paskutinės esant kelioms) vienarūšės sakinio dalies pavartota dalelytė, jos paskirtį turintis jungtukas ar jų samplaika, modalinis žodis, pvz., Dažnai naudinga, net būtina taip pasielgti. Bankų, kartu kredito įmonių veiklą ima griežčiau kontroliuoti. 
Kai papildymas ar pabrėžimas itin ryškus ‒ vienarūšė sakinio dalis pasakoma priduriamai (paprastai su dalelytėmis ypač, net, samplaikomis kaip ir, kartu ir, taip pat ir ir pan. ar savarankiškais žodžiais pirmiausia, labiausiai ir pan.), ją galima išskirti kaip priduriamą sakinio dalį. Pvz.: Neretai apsvarstytiems, net priimtiems(,) įstatymams iškart teikiamos pataisos. Kunigai, panašiai kaip ir apaštalai Petras ir Jonas(,) ne kartą stodavo vargingųjų pusėn.

